CELEX: 32021R0580
Language: lt
Date: 2021-02-01 00:00:00
Title: Komisijos deleguotasis reglamentas (ES) 2021/580 2021 m. vasario 1 d. kuriuo iš dalies keičiama Deleguotojo reglamento (ES) 2015/1366 nuostata dėl finansinio įnašo skyrimo bitininkystės sektoriui pagrindo

2021 4 12   
               
               
                  LT
               
               
                  Europos Sąjungos oficialusis leidinys
               
               
                  L 124/1
               
            
         KOMISIJOS DELEGUOTASIS REGLAMENTAS (ES) 2021/580
         2021 m. vasario 1 d.
         kuriuo iš dalies keičiama Deleguotojo reglamento (ES) 2015/1366 nuostata dėl finansinio įnašo skyrimo bitininkystės sektoriui pagrindo
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 56 straipsnio 1 dalį,
         kadangi:
         
                     (1)
                  
                  
                     Komisijos deleguotojo reglamento (ES) 2015/1366 (2) 4 straipsnyje nustatytas Sąjungos finansinio įnašo į valstybių narių įgyvendinamas bitininkystės programas pagrindas. Įnašas skiriamas proporcingai atsižvelgiant į bendrą vidutinį avilių skaičių, apie kurį tos valstybės narės pranešė per dvejus kalendorinius metus iki Komisijai pateikto pranešimo apie bitininkystės programas;
                  
               
                     (2)
                  
                  
                     Tarybos reglamentu (ES, Euratomas) 2020/2093 (3) nustatyta Europos žemės ūkio garantijų fondo (EŽŪGF) kasmetinė viršutinė riba. Neviršijant tos viršutinės ribos, šio fondo lėšomis bus finansuojamas nuo 2021 m. įsigaliojantis Sąjungos įnašas į bitininkystės programas. Į bendrą sumą, numatytą Europos žemės ūkio garantijų fondui daugiametėje finansinėje programoje, įtrauktas bitininkystės programoms skirtų lėšų padidinimas iki 60 mln. EUR per metus;
                  
               
                     (3)
                  
                  
                     Komisija pasiūlė 2021–2027 m. laikotarpiu bitininkystės programoms skirti didesnį Sąjungos įnašą, nurodytą pasiūlymo dėl Europos Parlamento ir Tarybos reglamento, kuriuo nustatomos valstybių narių pagal bendrą žemės ūkio politiką rengtinų strateginių planų (BŽŪP strateginių planų), finansuotinų iš Europos žemės ūkio garantijų fondo (EŽŪGF) ir iš Europos žemės ūkio fondo kaimo plėtrai (EŽŪFKP), rėmimo taisyklės ir panaikinami Europos Parlamento ir Tarybos reglamentai (ES) Nr. 1305/2013 (4) ir (ES) Nr. 1307/2013 (5), VIII priede;
                  
               
                     (4)
                  
                  
                     Komisijos pasiūlyme COM(2018) 392 final nustatytas Sąjungos įnašo skyrimo valstybėms narėms pagrindas – Sąjungos lėšų skyrimas 2017–2019 m. bitininkystės programoms, atliktas remiantis valstybių narių atitinkamose 2014–2016 m. bitininkystės programose 2013 m. nurodytu avilių skaičiumi, patikslintu pagal valstybių narių pateiktas 2017–2019 m. programavimo laikotarpio asignavimų paraiškas;
                  
               
                     (5)
                  
                  
                     didesnis Sąjungos įnašas į bitininkystės programas turi įsigalioti nuo 2021 m., o valstybių narių BŽŪP strateginiai planai pagal būsimą BŽŪP teisės aktų sistemą bus taikomi tik 2023 m.;
                  
               
                     (6)
                  
                  
                     siekiant, kad asignavimai derėtų su Komisijos pasiūlymu COM(2018) 392 final ir kad tarpusavyje derėtų 2021 ir 2022 m. bei nuo 2023 m. bitininkystės programoms skiriami asignavimai, asignavimai, skiriami bitininkystės programoms 2021 ir 2022 m., turėtų būti apskaičiuojami remiantis valstybių narių atitinkamose 2014–2016 m. bitininkystės programose 2013 m. nurodytu avilių skaičiumi, patikslintu pagal valstybių narių pateiktas 2017–2019 m. programavimo laikotarpio asignavimų paraiškas;
                  
               
                     (7)
                  
                  
                     todėl Deleguotasis reglamentas (ES) 2015/1366 turėtų būti atitinkamai iš dalies pakeistas,
                  
               PRIĖMĖ ŠĮ REGLAMENTĄ:
         
            1 straipsnis
            Deleguotojo reglamento (ES) 2015/1366 4 straipsnio antra pastraipa pakeičiama taip:
            
               „Nukrypstant nuo pirmosios pastraipos, Sąjungos įnašas į bitininkystės programas 2021 ir 2022 m. skiriamas bitininkystės programas įgyvendinančioms valstybėms narėms remiantis valstybių narių atitinkamose 2014–2016 m. bitininkystės programose 2013 m. nurodytu avilių skaičiumi, patikslintu pagal valstybių narių pateiktas 2017–2019 m. programavimo laikotarpio asignavimų paraiškas. Mažiausias Sąjungos įnašas – 25 000 EUR vienai bitininkystės programai.“
            
         
         
            2 straipsnis
            Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. vasario 1 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 347, 2013 12 20, p. 671.
         
            (2)  2015 m. gegužės 11 d. Komisijos deleguotasis reglamentas (ES) 2015/1366, kuriuo papildomos Europos Parlamento ir Tarybos reglamento (ES) Nr. 1308/2013 nuostatos dėl pagalbos bitininkystės sektoriuje(OL L 211, 2015 8 8, p. 3).
         
            (3)  2020 m. gruodžio 17 d. Tarybos reglamentas (ES, Euratomas) 2020/2093, kuriuo nustatoma 2021–2027 m. daugiametė finansinė programa (OL L 433I, 2020 12 22, p. 11).
         
            (4)  2013 m. gruodžio 17 d. Europos Parlamento ir Tarybos reglamentas (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, kuriuo panaikinamas Tarybos reglamentas (EB) Nr. 1698/2005 (OL L 347, 2013 12 20, p. 487).
         
            (5)  2013 m. gruodžio 17 d. Europos Parlamento ir Tarybos reglamentas (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (OL L 347, 2013 12 20, p. 608).